《送雷从龙见宣守》
宋代·释德洪

子苍布衣昨日脱，今日便校秘阁书。勿惊韩雷相隐显，今来古孙名姓俱。

君看守道已华国，先生徂徕犹把锄。嗟君六丧寄空馆，富人满前那可拣。

坏衣悬鹑无一钱，想像郭公四十万。青云故人气如春，解令寒谷生和珍。

江浦买舟春水生，片帆何日到宣城。府中若见空青老，从渠为觅诗遗藁。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。